ДАХ-м и лэжьыгъэр зэпыуркъым
Дунейпсо Адыгэ Хасэм и ГъэзэщIакIуэ гупым и зи чэзу зэхуэсыр махуитI хъуауэ Налшык къалэ щокIуэкI. Абы кърихьэлIащ Тыркум, Европэм, Сирием, АР-м, КъБР-м, КъШР-м, Осетие Ищхъэрэ — Аланием, Ставрополь, Краснодар щIыналъэхэм щылажьэ Хасэ къудамэхэм я тхьэмадэхэмрэ лIыкIуэхэмрэ. Щхьэусыгъуэ гуэрхэмкIэ къримыхьэлIэфахэм папщIэ видео зэпыщIэныгъэ къызэрагъэпэщри, зэIущIэм щекIуэкI лэжьыгъэм щыгъуэзахэщ Тырку, Иордание, Израиль къэралхэм я Хасэхэм я тхьэмадэхэу Мамхэгъ-Рахъуэ Илдыз, Къардэн Самир, Тхьэухъуэ Зухьеир сымэ.
ЗэIущIэм хэтащ КъБР-м и Iэтащхьэм и Администрацэм и УнафэщI Къуэдзокъуэ Мухьэмэд, КъБР-м и Iэтащхьэм и Администрацэм Къэрал кIуэцI IуэхухэмкIэ и управленэм и унафэщI Къуэжей Артём, КъБР-м граждан жылагъуэ IуэхущIапIэхэм ядэлэжьэнымрэ лъэпкъ IуэхухэмкIэ и министр КIурашын Анзор, нэгъуэщIхэри.
Зэхуэсым щытепсэлъыхьащ 2020 гъэм и гъатхэпэ – фокIадэ мазэхэм Хасэхэм ирагъэкIуэкIа лэжьыгъэмрэ зэфIагъэкIа Iуэхугъуэхэмрэ, абы къыдэкIуэуи, дунеймрэ къэралымрэ зыхэт эпидемиологие щытыкIэр къэлъытауэ, илъэсым и кIэ пщIондэ щIапхъэхэми хэплъащ.
Лъэпкъыр зэрызэджэж фIэщыгъэр республикищымрэ абыхэм къедза щIыналъэхэмрэ щыпсэу адыгэхэм зэтехуэу ятхыным ехьэлIауэ псалъэмакъ купщIафIэ екIуэкIащ. Абы хуэунэтIауэ ДАХ-м иригъэкIуэкI лэжьыгъэр зытеухуар урысейпсо жылэ къыхэтхыкIым ирихьэлIэу лъэныкъуэ псори арэзы къэзыщI бгъэдыхьэкIэ къыхэхынырщ. Нобэ щыIэ фIэщыгъэхэри къэлъытэным, лъэпкъыр зэрызэджэж икIи нэгъуэщI лъэпкъхэр къызэреджэ фIэщыгъэр IэщIыб мыщIыным трагъэчыныхьащ зэхуэсым хэтахэм.
Апхуэдэу зэхуэсым къыщаIэтащ адыгэбзэмрэ урысыбзэмрэ зэзыгъэщIэну хуейхэм папщIэ къызэрагъэпэщ видеокурсхэм я зэтеублэкIэ хъунум, хамэщI къикIыж ди щIалэгъуалэр Урысейм и еджапIэ нэхъыщхьэхэм зэрыщIэтIысхьэнум ехьэлIа Iуэхугъуэхэр.
ГъэзэщIакIуэ гупым махуитI лъандэрэ иригъэкIуэкI лэжьыгъэм теухуа тхыгъэ «Адыгэ псалъэм» и къыдэкIыгъуэхэм ящыщ зым къытехуэнущ.
ШУРДЫМ Динэ.
